2015. GADA ZIŅOJUMS PAR TO, KĀ TIEK ĪSTENOTA REGULA (EK) Nr. 300/2008 PAR KOPĪGIEM NOTEIKUMIEM CIVILĀS AVIĀCIJAS DROŠĪBAS JOMĀ

2015. gadā tika veiktas 20 sākotnējās lidostu inspekcijas. Pārbaudes tika veiktas atbilstoši visām nodaļām (lai gan ne katrā inspekcijā). To galveno pasākumu kopējā proporcija, kuri tika atzīti par prasībām atbilstošiem, 2015. gadā bija 80 % — aptuveni tikpat, cik iepriekšējos gados.

Komisija 2015. gadā turpināja pilnvaroto iestāžu inspekciju ceturto ciklu. Šis ziņojums attiecas uz visu to inspekciju rezultātiem, kas veiktas 2015. gada laikā. Kopumā 2015. gadā tika veiktas 11 pilnvaroto iestāžu inspekcijas. Vairumā dalībvalstu šajās inspekcijās tika konstatēti ievērojami uzlabojumi, salīdzinot ar iepriekšējām inspekcijām.

Visbeidzot, Komisija, ciešā sadarbībā ar dalībvalstīm īstenojot ES inspekcijas, visu gadu turpināja uzraudzīt, kā dalībvalstis īsteno aviācijas drošības pasākumus. Atbilstības līmenis saglabājās stabils, un 2015. gadā nebija vajadzības no ES “vienas pieturas drošības sistēmas” īslaicīgi izslēgt nevienu ES lidostu, kurā būtu jānovērš nopietni trūkumi.

Saskaņā ar ES mērķiem labāka regulējuma jomā regulāri tiek veikta aviācijas drošības tiesību aktu skaidrošana, saskaņošana un vienkāršošana. Aviācijas drošības īstenošanas aktos — Komisijas Regulā (ES) Nr. 185/2010 un Komisijas Lēmumā C(2010) 774 — kopš to stāšanās spēkā 2010. gada aprīlī ir veikti daudzi grozījumi. Tāpēc Komisija 2015. gadā pieņēma divus konsolidētus un atjauninātus tiesību aktus — Komisijas Īstenošanas regulu (ES) 2015/1998 un Komisijas Īstenošanas lēmumu C(2015) 8005, ar ko faktiski aizstāj abus minētos aktus.

Šajā saistībā Komisija paplašināja “vienas pieturas drošības sistēmu”, to piemērojot arī Kanādai un Melnkalnei, un, sadarbojoties ar ASV un citiem līdzīgi domājošiem aviācijas drošības jomas partneriem, turpināja centienus ieviest saskaņotus noteikumus starptautiskā līmenī. Komisija rezultatīvi piedalījās visos attiecīgajos Starptautiskās Civilās aviācijas organizācijas (ICAO) pasākumos un Pasaules Muitas organizācijas (PMO) sanāksmēs par gaisa kravām. Ciešā sadarbībā ar struktūrvienībām, kas ir atbildīgas par ES attīstības sadarbību un kaimiņattiecību politiku, ir sagatavotas programmas aviācijas drošības jomas spēju veidošanai trešās valstīs, un tās tiks ieviestas, sākot no 2016. gada. Palīdzība galvenokārt tiks sniegta Āfrikas un Tuvo Austrumu valstīm, kā arī ES kaimiņvalstīm un Vidusāzijas valstīm. Šīs programmas Komisijas vārdā pārvaldīs Eiropas Civilās aviācijas konference (ECAC).

Šajā ziņojumā aplūkots laikposms no 2015. gada 1. janvāra līdz 31. decembrim.

2015. GADA ZIŅOJUMS PAR TO, KĀ TIEK ĪSTENOTA REGULA (EK) Nr. 300/2008 PAR KOPĪGIEM NOTEIKUMIEM CIVILĀS AVIĀCIJAS DROŠĪBAS JOMĀ

Lielāko daļu atklāto trūkumu arī šoreiz bija izraisījis cilvēkfaktors. Trūkumi galvenokārt konstatēti noteiktu pastiprinātu rokas bagāžas pārbaudes pasākumu praktiskajā īstenošanā, kā arī darbinieku un kravas pārbaudē. Lielākas pūles jāvelta arī gaisakuģu pārmeklēšanai drošības nolūkā. Šīs problēmas būtu jārisina, pastiprinot valsts kvalitātes kontroles darbības attiecīgajās jomās.

Tajā pašā laikā 2015. gadā, salīdzinot ar 2014. gada diezgan labajiem rezultātiem, bija vēl vairāk uzlabojusies atbilstība prasībām attiecībā uz pilnvarotajiem lidojumā patērējamo krājumu piegādātājiem. Šo uzlabojumu var izskaidrot ar to, ka saistībā ar pārskatītajiem īstenošanas tiesību aktiem ir palielinājusies izpratne un praktiskā pieredze, kā rezultātā ir uzlabojusies pasākumu skaidrība un saskaņotība.

4.Pārbaudes par paveikto darbu

Saskaņā ar Komisijas Regulas (ES) Nr. 72/2010 13. pantu Komisija parasti veic ierobežotu skaitu pārbaužu par paveikto darbu. Ja sākotnējās inspekcijas laikā tiek konstatēti vairāki nopietni trūkumi, kā arī izlases kārtībā, lai pārbaudītu valstī veikto atbilstības uzraudzības darbību un ziņošanas pasākumu pareizumu, tiek paredzēts papildu apmeklējums. 2015. gadā tika veikta viena šāda darbība, un tajā apstiprinājās, ka ir novērsti visi konstatētie trūkumi.

5.Novērtējumi

Aplūkotajā gadā tika veikts vienas ASV lidostas novērtējums saskaņā ar sadarbības vienošanos, kas noslēgta ar ASV Transporta drošības administrāciju ES un ASV Gaisa transporta nolīguma ietvaros.

Turklāt Aviācijas drošības regulatīvā komiteja pārbaudīja ziņojumus par novērtējumiem, kas veikti divās Melnkalnes lidostās, kā rezultātā abas minētās lidostas tika iekļautas ES “vienas pieturas drošības sistēmā”.

6.Nenoslēgtās lietas, 15. panta lietas un tiesvedība

Inspekcijas lietas paliek nenoslēgtas līdz brīdim, kad Komisija ir pārliecinājusies, ka ir veiktas pienācīgas trūkumu novēršanas darbības. 2015. gadā tika slēgtas 37 lietas (28 attiecībā uz lidostām un 9 attiecībā uz pilnvarotajām iestādēm). Tas nozīmē, ka uz katru jaunu inspekciju, kas tika veikta minētajā gadā, tika slēgta viena nenoslēgta inspekcijas lieta, un tādēļ 2015. gadā papildus neuzkrājās neviena nenoslēgta lieta. Kopumā gada beigās nenoslēgtas palika 10 lietas attiecībā uz pilnvarotajām iestādēm un 13 lietas attiecībā uz lidostām.

Ja lidostā konstatētie drošības pasākumu īstenošanas trūkumi ir tik nopietni, ka ievērojami ietekmē vispārējo civilās aviācijas drošības līmeni Savienībā, Komisija piemēro Komisijas Regulas (ES) Nr. 72/2010 15. pantu. Tas nozīmē, ka visas pārējās pilnvarotās iestādes tiek brīdinātas par situāciju un būtu jāapsver kompensējoši pasākumi attiecībā uz lidojumiem no konkrētās lidostas. Saistībā ar 15. pantu 2015. gadā netika ierosināta neviena lieta.

Neatkarīgi no tā, vai 15. pantu piemēro vai ne, cits iespējamais Komisijas pasākums, jo īpaši ieilgušas trūkumu nenovēršanas vai to atkārtošanās gadījumos, ir sākt pienākumu neizpildes procedūru. Eiropas Savienības Tiesā 2015. gadā tika nodota izskatīšanai viena pienākumu neizpildes procedūra, kas tika sākta 2014. gadā pēc valsts pārvaldes iestādes inspekcijas. Komisija uzskata, ka attiecīgā dalībvalsts joprojām nenodrošina regulāru atbilstības uzraudzību attiecībā uz noteiktiem drošības pasākumiem vairākās lidostās tās teritorijā. 2015. gada beigās šī lieta joprojām tika skatīta.

OTRĀ DAĻA

Tiesību akti un papildu instrumenti

1.Tiesību akti

Civilā aviācija vēl aizvien ir teroristu grupas interesējošs mērķis, un, lai novērstu šos draudus, ir jānodrošina atbilstošu, uz riska novērtējumu balstītu aizsardzības pasākumu īstenošana. Tāpēc Komisija un dalībvalstis nemitīgi pielāgo riska mazināšanas pasākumus, lai sasniegtu visaugstāko drošības līmeni, vienlaikus maksimāli samazinot šo pasākumu nevēlamo ietekmi uz darbību.

Komisija 2015. gada novembrī pieņēma Īstenošanas regulu (ES) 2015/1998 un Īstenošanas lēmumu C(2015) 8005, kuros abos ir izklāstīti sīki izstrādāti pasākumi kopīgu pamatstandartu īstenošanai aviācijas drošības jomā. Abi tiesību akti ir piemērojami no 2016. gada 1. februāra un aizstāj iepriekšējos īstenošanas aktus, kuri kopš to pieņemšanas 2010. gadā ir grozīti katrs 20 reižu. Lēmumā C(2015) 8005 ir ietverta drošības ziņā sensitīva informācija, tāpēc tas nav publicēts, bet tikai adresēts dalībvalstīm, kas darīs pieejamas attiecīgās dokumenta daļas tām personām, kurām šī informācija ir noteikti jāzina. Šajos jaunajos aktos ir konsolidēti iepriekšējie akti un visi to grozījumi un vienlaikus precizētas un atjauninātas konkrētas prasības, ņemot vērā gūto praktisko pieredzi un attiecīgo tehnoloģiju attīstību. Tādējādi tie palielina skaidrību un juridisko noteiktību.

2.Savienības piegādes ķēdes drošības datubāze (UDSCS)

Pilnvaroto pārstāvju un zināmo nosūtītāju datubāze ir vienīgais juridiskais primārais līdzeklis, kas kopš 2010. gada 1. jūnija pilnvarotajiem pārstāvjiem jāizmanto ziņu iegūšanai, kad tie pieņem sūtījumus no cita pilnvarota pārstāvja vai zināma nosūtītāja. Kopš 2012. gada 1. februāra minētā datubāze ir paplašināta, tajā ietverot to gaisa pārvadātāju sarakstu, kuriem ir atļauts ES ievest kravu un pasta sūtījumus no trešo valstu lidostām (ACC3). Šī datubāze 2013. gadā tika likumīgi paplašināta, tajā iekļaujot arī dalībvalstu apstiprināto ES aviācijas drošības vērtētāju sarakstu. Tā arī tika pārdēvēta par “Savienības piegādes ķēdes drošības datubāzi”, lai precīzāk atspoguļotu paplašināto tās izmantošanas jomu. Datubāzē 2015. gada beigās bija ietverti aptuveni 14 000 ierakstu par pilnvarotajiem pārstāvjiem, zināmajiem nosūtītājiem, neatkarīgajiem vērtētājiem un ACC3 struktūrām. Turklāt 2015. gadā arī tika pastāvīgi nodrošināts tās mērķa pieejamības līmenis — 99,5 %.

3.Rokasgrāmatas par ES lidostu inspekcijām

Regulā (EK) Nr. 300/2008 un Komisijas Regulā (ES) Nr. 72/2010 noteikts, ka Komisijas dienestu veiktajām civilās aviācijas drošības prasību inspekcijām jābūt objektīvām un tās jāveic, izmantojot standarta metodiku.